Christian H. Hansen (DF), 2007-03-23:
Jeg synes, vi har haft en rigtig god debat her i dag.
Jeg kan se, at vi godt kan komme frem til, at vi kan få vedtaget nogle ting på det her område.
Jeg vil sige til Venstre og Konservative, at deres holdning ikke kommer bag på mig.
Man taler meget forbrugernes sag udadtil, man vil gøre meget for forbrugerne, men når det kommer til stykket, siger man hele tiden, at man lige lader EU bestemme, hvordan det i virkeligheden skal være, og så svigter man forbrugerne gang på gang.
Så den suppe var der sådan set ikke noget nyt i.
Det kommer ikke bag på mig, at V og K ikke kunne støtte det her forslag.
Det kommer heller ikke bag på mig, når den konservative ordfører, hr. Per Ørum Jørgensen, siger, at man sådan set er ligeglad, altså at man ikke synes, at det her med behovet er undersøgt godt nok, og det er så årsagen til, at man ikke vil medvirke.
Sådan er det sikkert også med ernæringsmærket, hvor der i en måling er vist, at 78 pct. af befolkningen ønsker det.
Det mener De Konservative altså heller ikke er nok.
Der skal mere opbakning bag, før De Konservative vil gøre noget ved det.
Så for de to partier kan man tale om, at det der med at lytte til forbrugerne er en by i Rusland.
Men lad nu det ligge.
Det kommer heller ikke bag på mig, at Det Radikale Venstre ikke støtter forslaget.
Det er jo også den her EU-trend, der spiller ind, og der er man sådan set også ligeglad med forbrugerne, bare man kan danse en god dans med EU.
Så blev det nævnt heroppefra, at man egentlig var skuffet, og at man syntes, man måske spildte tiden med dette forslag.
Tænk, hvis det nu opgøres, hvor mange beslutningsforslag Det Radikale Venstre er kommet med.
Det er rimelig mange, det må man anerkende.
Det har været god arbejdsindsats.
Tænk, hvis vi alle sammen i et demokratisk land, hver gang der var et forslag, sagde, at det ønsker vi egentlig ikke at spilde tiden med.
Det ville da være lidt skuffende.
Jeg synes ikke, det var en særlig god bemærkning for debatten og for demokratiets skyld.
Så vil jeg takke resten af partierne, takke SF for en suveræn tilslutning til forslaget.
Og så må jeg sige til Socialdemokratiet og Enhedslisten, at ja, Enhedslistens ordfører, hr. Per Clausen, var inde på, hvis det kom til en anden behandling, ville man stemme imod, sådan var det.
Men det tror jeg ikke helt på hr. Per Clausen mener, for jeg hørte jo så også, at hr. Per Clausen var inde på, at sådan noget med mærkning af nationalitet, altså hvor kødet kom fra, kunne være interessant for Enhedslisten, og jeg tror også, han var inde på nogle andre ting.
Fru Mette Gjerskov fra Socialdemokratiet var også inde på nogle ting, som Socialdemokratiet godt kunne ønske sig på mærkningsområdet, og som vi i Dansk Folkeparti også synes er relevante.
Og så er det, når jeg kan tage de der ting op om nogle ønsker og kender lidt til politik, at jeg kan begynde at se en forligssituation, en forhandlingssituation, hvor det handler om, at de fire partier, der ikke fuldstændig har afvist forslaget, går sammen og finder ud af, hvad vi ønsker på det her område.
Det kan være lidt fra det ene parti og lidt fra det andet, sådan at vi alle sammen får lidt indflydelse på de mærker, vi nu ønsker indført.
Og der er ikke nogen af de mærker, der er blevet nævnt i dag fra de andre partiers side, som Dansk Folkeparti vil afvise.
Så derfor kan jeg se, at vi på det her område kan få lavet en god og relevant forbrugeroplysning i form af nogle mærkningsordninger.
Jeg vil også godt lige sige, som fru Mette Gjerskov var inde på om det her med den rituelle slagtning, at det, vi lægger mest vægt på, faktisk er, at man får oplyst slagtemetoden.
Jeg synes også, der er nogle andre ting, man kan tale om i forbindelse med det her forslag.
Det er nemlig: Kunne det være interessant for forbrugerne på længere sigt at få at vide, hvor i landet kødet kommer fra, fra hvilken gård osv.?
Vi ser allerede, det bliver mærket i dag.
Det kunne også være en relevant debat at tage ind, når vi nu skal mødes om det her.
Jeg ser frem til, at vi får nogle gode møder enten på mit eller på fru Mette Gjerskovs kontor, og så ender det her med noget rigtig godt, nemlig med en god beretning med et flertal i udvalget bag den.
Tak for debatten.
Det er således, at når man kommer med et forslag, er det jo, fordi man har fået ideen et sted fra.
Og ideen til forslaget er ikke sådan kommet ved, at vi har haft et aftengruppemøde, hvor vi har siddet og spist, og så har der været nogle gruppemedlemmer, der har sagt: Synes du ikke, Christian, det ville være godt at få en mærkningsordning, så jeg kan se, hvor det her kød, der er på mit rugbrød, kommer fra?
Nej, sådan er det ikke.
Det er simpelt hen, fordi vi har fået nogle henvendelser fra nogle borgere – ikke kun en, men en del henvendelser – der har ønsket det her.
Så har vi været inde i en seriøs dialog med dem, og så kommer vi med beslutningsforslaget.
Jeg ved godt, at det måske ligger fjernt fra Det Radikale Venstre at tage imod henvendelser fra borgerne og så tage debatterne i Folketingssalen, men det gør det altså ikke for Dansk Folkeparti.